Агенцијата за заштита на правото на слободен пристап до информациите од јавен карактер, врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружението за развој Млади за јавен интерес-Дебар, поднесена против Јавното комунално претпријатие Стандард - Дебар, по предметот Барање за пристап до информации од јавен карактер, на 28.12.2022 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Здружението за развој Млади за јавен интерес-Дебар, поднесена против Јавното комунално претпријатие Стандард - Дебар, заведена во архивата на Агенцијата под бр.08-283 од 16.12.2022 година по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Здружението за развој Млади за јавен интерес-Дебар како што е наведено во Жалбата, на 15.09.2022 година поднело Барање за пристап до информации од јавен карактер до Јавното комунално претпријатие Стандард - Дебар со кое побарало по е-маил да му се достави препис или електронски запис од следната информација:

„1. Во која година е изградена водоводната мрежа Росоки-Дебар, кој ја изготвил и колку чинела истата;

1. Колку вработени име ЈКП Стандард – Дебар;
2. Колку изнесува капацитетот на изворот Росоки и колку од тие капацитети влегуваат во водоводната мрежа;
3. Кои населени места се снабдуваат со вода од изворот Росоки;
4. Колку регистрирани корисници има во системот на ЈКП „Стандард“-Дебар (колку домаќинства се регистрирани кои ги користат услугите на ова претпријатие) и дали има евидентирани диви приклучоци, и доколку има колку е бројот на таквите диви приклучоци;
5. Колкав е бројот на корисници кои ги плаќаат услугите на ова претпријатие (во проценти и со бројка). Колку во урбани средини, а колку во рурални (со процент и бројка), односно поединечно за секое населено место (град или село);
6. Колку е бројот на контејнери кои се поставени во градот, а колку во руралните средини и во кои рурални средини;
7. Дали има регистрирани диви депонии во општина Дебар, о доколку има, колкав е бројот на тие депонии“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-283 на 28.10.2022 година.

Агенцијата со електронски допис од 31.10.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што на 10.11.2022 година, донесе Решение со кое Жалбата ја уважи и му наложи на Имателот на информации да постапи по Барањето на Барателот.

Имателот на информации на 02.12.2022 година до Агенцијата достави Известување бр.03-369/3 од 25.11.2022 година, заведено во Агенцијата под бр.08-283, со кое ја известува Агенцијата дека „е постапено според насоките дадени во вашето Решение и е донесено Решение за позитивно одговарање на Барањето од Барателот“. Во прилог го достави Решението бр.03-369/2 од 25.11.2022 година. Во Решението е наведено одговорот на сите побарани информации.

Барателот на информации на 16.12.2022 година до Агенцијата поднесе Втора жалба, заведена во Агенцијата под бр.08-283. Во Жалбата е наведено дека: „Имателот на информацијата не ни достави никаков одговор во законски предвидениот рок, и во самото решение наведен, рок. Оваа втора жалба која ја испраќаме до Вас можеби не е во законски предвидениот рок за втора жалба, меѓутоа Ве молиме имајте предвид дека Пошта на Северна Македонија не ја испорача пратката до нашта адреса ...“

Агенцијата со електронски допис од 16.12.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Агенцијата по електронски пат на 27.12.2022 година, го препрати Решението со одговорот до Барателот на информации.

Барателот на информации на 28.12.2022 година до Агенцијата достави е-маил, во кој наведува дека: „Ви благодарам на реакцијата и Ве известуваме дека втората жалба ја повлекуваме, но уште еднаш сакаме да потенцираме дека од страна на ЈКП „Стандард“ Дебар до овој момент не ни е доставено никаков одговор.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**